SKRIFTLIG FORESPØRGSEL E-3670/00

af María Sornosa Martínez (PSE) til Kommissionen

(27. november 2000)

Om: Vurdering af virkningerne på miljøet af anlægsarbejder i Puerto de Grau i Castellón, den autonome region Valencia

I min forespørgsel E-2194/00(1) gjorde jeg Kommissionen opmærksom på, at havnemyndighedens lokalplanen i Castellón, ifølge hvilken man agter at opføre forskellige bygninger til forretningsformål samt et biografkompleks på området Muelle de Costa, er blevet vedtaget uden gennemførelse af den påkrævede vurdering af virkningerne på miljøet. Hvis disse bygninger opføres, vil byen Castellón i alvorlig grad blive beskåret sine i forvejen få muligheder for adgang til havet med de følger, som dette vil få for landskabet.

I sit svar af 7. september 2000 bebudede Kommissionen, at der ville blive indledt en undersøgelse hos de spanske myndigheder for at opklare, om der faktisk var sket en overtrædelse af fællesskabslovgivningen på miljøområdet, navnlig hvad angår den obligatoriske vurdering af virkningerne af disse anlægsarbejder.

Har Kommissionen allerede kendskab til havnemyndighedens lokalplan i Castellón?

Kan Kommissionen oplyse om, hvor langt undersøgelserne er fremme, og om hvilket svar den har modtaget fra de spanske myndigheder?

Mener Kommissionen ikke, at planen er i alvorlig uoverensstemmelse med direktiv 97/11/EF(2) om ændring af direktiv 85/337/EØF(3), som i punkt 8, litra b), medtager søhandelshavne og anløbsbroer blandt de områder, hvor der kan blive tale om vurdering af virkningerne på miljøet?

(1) EFT C 103 E af 3.4.2001, s. 84.

(2) EFT L 73 af 14.3.1997, s. 5.

(3) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(24. januar 2001)

Kommissionen har endnu ikke modtaget svar fra de spanske myndigheder om det projekt, det ærede medlem omtalte, og fristen for svar er endnu ikke udløbet.

Kommissionen henvendte sig til de spanske myndigheder for at få oplysninger om eventuel dårlig anvendelse af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), ændret ved Rådets direktiv 97/11/EF af 3. marts 1997(2) i forbindelse med det projekt, det ærede medlem omtalte.

Ifølge det ærede medlems oplysninger i den skriftlige forespørgsel E-2194/00(3) skulle det dreje sig om et projekt med kommercielle bygninger og et større biografkompleks på havneområdet i Grau, Castellón.

Denne projekttype er anført i bilag II, pkt. 10, litra b) (Anlægsarbejder i byzoner, herunder opførelse af butikscentre og parkeringspladser), der i henhold til artikel 5-10 i direktivet skal underkastes en undersøgelse, når medlemsstaterne finder, at det er nødvendigt på grund af projektets karakteristika, i overensstemmelse med direktivets artikel 4, stk. 2.

Kommissionen finder på basis af de foreliggende oplysninger, at det pågældende projekt ikke er omfattet af bilag I, pkt. 8, litra b), i direktivet, der indeholder anlægsprojekter for søhandelshavne, til lastning og losning, der er forbundet med havneanlæg til lands og til vands (bortset fra færgebroer), der kan anløbes af fartøjer på over 1 350 tons.

Kommissionen vil i sin rolle som traktaternes vogter træffe de nødvendige foranstaltninger for at sikre, at fællesskabslovgivningen overholdes i dette givne tilfælde.

(1) EFT L 175 af 5.7.1985.

(2) EFT L 73 af 14.3.1997.

(3) EFT C 103 E af 3.4.2001, s. 84.